Diari Oficial de la Generalitat Valenciana


Sumari del DOGV 6746, del 02-04-2012 (2012/3273)

DECRET 54/2012, de 30 de març, del Consell, de modificació del Decret 52/1989, de 18 d'abril, pel qual es va aprovar la creació de la Comissió de Seguretat Radiològica de la Comunitat Valenciana.
---------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2012/03/30/54/dof/vci/html**

### Dades del document

Número de DOGV
:   6746

Data del DOGV
:   02-04-2012

Secció del DOGV
:   I. DISPOSICIONS GENERALS

Número del document
:   2012/3273


Data del document
:   30-03-2012

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Comissió Seguretat Radiològica
    * radioactivitat
    * legislació
    * seguretat nuclear
    * radioprotecció
    * contaminació radioactiva

DECRET 54/2012, de 30 de març, del Consell, de modificació del Decret 52/1989, de 18 d'abril, pel qual es va aprovar la creació de la Comissió de Seguretat Radiològica de la Comunitat Valenciana. [2012/3273]  
PREÀMBUL  
  
Des de la creació pel Consell de la Comissió de Seguretat Radiològica per mitjà del Decret 52/1989, de 18 d'abril, s'han produït modificacions que n'afecten essencialment el contingut, motivades per canvis en la legislació vigent, modificacions successives de les estructures orgàniques i funcionals de les conselleries de la Generalitat i la revisió de l'abast de l'acord d'encàrrec de funcions subscrit entre el Consell de Seguretat Nuclear i la Generalitat el 27 de novembre de 1986.  
  
En matèria d'instal·lacions i activitats, s'ha establit la regulació de la instal·lació i la utilització d'aparells de rajos X amb fins de diagnòstic mèdic, per mitjà dels reials decrets 1891/1991, de 30 de desembre, i 1085/2009, de 3 de juliol, que deroga l'anterior, així com la modificació del Reglament de Protecció Sanitària contra Radiacions Ionitzants, per mitjà dels reials decrets 783/2001, de 6 de juliol, i 1439/2010, de 5 de novembre. Estos reials decrets han assignat a les comunitats autònomes i, per tant, en la Comunitat Valenciana, a la Generalitat, la competència de creació dels registres d'instal·lacions de rajos X amb fins de diagnòstic mèdic i empreses de venda i assistència tècnica, i el Registre d'Activitats Laborals amb Exposició a la Radiació Natural. Així mateix, es va aprovar i modificar, respectivament, el Reglament d'Instal·lacions Nuclears i Radioactives, mitjançant els reials decrets 1836/1999, de 3 de desembre, i 35/2008, de 18 de gener, els quals atribuïxen a les comunitats autònomes funcions executives en relació amb les instal·lacions radioactives de segona i tercera categoria.  
  
En matèria d'emergències, el Reial Decret 1428/2009, d'11 de setembre, pel qual es modifica el Pla Bàsic d'Emergència Nuclear, aprovat pel Reial Decret 1546/2004, de 25 de juny, així com el Reial Decret 1564/2010, de 19 de novembre, pel qual s'aprova la Directriu Bàsica de Planificació de Protecció Civil davant del Risc Radiològic, assignen noves competències a les comunitats autònomes en matèria de planificació en emergències nuclears i davant del risc radiològic.  
  
Per estes raons, cal adequar la redacció del Decret 52/1989, de 18 d'abril, del Consell, de creació de la Comissió de Seguretat Radiològica de la Comunitat Valenciana, per a adaptar-la a les noves realitats i necessitats que han anat sorgint des que va ser creada i revisar les funcions concretes que ha de realitzar esta Comissió i regular-ne la composició i el funcionament, sempre respectant les competències establides per la Llei 15/1980, de 22 d'abril, de creació del Consell de Seguretat Nuclear, reformada per la Llei 33/2007, de 7 de novembre, la qual configura este ens com a l'únic organisme competent en matèria de seguretat nuclear i protecció radiològica, independent de l'Administració General de l'Estat.  
En virtut de tot l'anterior, amb un informe previ favorable del Ple de les comissions de Seguretat Radiològica de la Comunitat Valenciana i de Protecció Civil de la Comunitat Valenciana, a proposta del conseller de Governació, i amb la deliberació prèvia del Consell, en la reunió del dia 30 de març de 2012,  
  
  
DECRETE  
  
Article únic. Modificació del Decret 52/1989, de 18 d'abril, del Consell, pel qual es va aprovar la creació de la Comissió de Seguretat Radiològica de la Comunitat Valenciana  
Es modifiquen els articles 1, 2, 3, 4 i 10 del Decret 52/1989, de 18 d'abril, del Consell, pel qual es va aprovar la creació de la Comissió de Seguretat Radiològica de la Comunitat Valenciana, la nova redacció dels quals passa a ser la que figura en l'annex d'este decret.  
  
  
DISPOSICIÓ ADDICIONAL  
  
Única. Regla de no gasto   
La implementació i el desplegament posterior d'este decret no podrà tindre cap incidència en la dotació de tots i cada un dels capítols de gasto assignada a la conselleria amb competències en matèria de gestió de l'acord d'encàrrec de funcions subscrit entre la Generalitat i el Consell de Seguretat Nuclear, i en tot cas serà atés amb els mitjans personals i materials de la conselleria competent per raó de la matèria.  
  
  
DISPOSICIONS FINALS  
  
Primera. Normes de desplegament  
Es faculta la persona titular de la conselleria amb competències en matèria de gestió de l'acord d'encàrrec de funcions, subscrit entre la Generalitat i el Consell de Seguretat Nuclear, per a dictar totes les disposicions que exigisquen l'aplicació i l'execució d'este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 30 de març de 2012.  
  
El president de la Generalitat,  
ALBERTO FABRA PART  
  
El conseller de Governació,  
SERAFÍN CASTELLANO GÓMEZ  
  
  
ANNEX  
  
Nova redacció dels articles 1, 2, 3, 4 i 10 del Decret 52/1989, de 18 d'abril, pel qual es va aprovar la creació de la comissió de seguretat radiològica de la Comunitat Valenciana.  
  
«Article 1. Adscripció  
La Comissió de Seguretat Radiològica de la Comunitat Valenciana, creada pel Decret 52/1989, de 18 d'abril, del Consell, quedarà adscrita a la conselleria competent en la gestió de l'acord d'encàrrec de funcions subscrit entre la Generalitat i el Consell de Seguretat Nuclear».  
  
  
«Article 2. Naturalesa  
La Comissió es configura com a òrgan col·legiat de caràcter coordinador, consultiu i deliberant entre els departaments de la Generalitat, per a les competències que la Generalitat té assignades en relació amb instal·lacions o activitats en les quals puga donar-se la presència de risc radiològic, així com en aquelles funcions encarregades pel Consell de Seguretat Nuclear, tot això respectant la Llei 15/1980, de 22 d'abril, de creació del Consell de Seguretat Nuclear, reformada per la Llei 33/2007, de 7 de novembre, la qual configura este ens com a l'únic organisme competent en matèria de seguretat nuclear i protecció radiològica, independent de l'Administració General de l'Estat».  
  
  
«Article 3. Funcions  
Per al compliment dels seus encàrrecs, la Comissió realitzarà les funcions següents:  
1. Participar en la coordinació de les accions dels departaments de la Generalitat, en el marc de les seues competències, i l'exercici de les seues funcions relacionades amb:  
a) La gestió de la seguretat radiològica en tots els sectors d'activitat.  
b) La protecció operacional del personal exposat professionalment a radiacions ionitzants tant en instal·lacions regulades com no regulades, així com la protecció als membres del públic i personal d'intervenció, tant en règim ordinari de funcionament com en situacions d'emergència.   
c) La declaració d'activitats amb risc d'exposició a la radiació, i autorització i/o registre d'instal·lacions radioactives.  
2. Informar sobre els plans d'emergència, procediments d'intervenció i protocols operatius, relacionats amb el risc radiològic.  
3. Informar, durant la seua elaboració, sobre els projectes de disposicions legals o reglamentàries desenrotllats per la Generalitat que, pel fet d'afectar la seguretat de persones, l'alimentària o la del medi ambient, tinguen relació amb l'àmbit de la Comissió.  
4. Impulsar i promoure accions formatives relacionades amb la seguretat radiològica.  
5. Informar amb caràcter anual Les Corts sobre el desenrotllament de les funcions de la seua competència.  
6. Totes aquelles que, legalment o competencialment, li siguen atribuïdes amb caràcter permanent o circumstancial».  
  
«Article 4. Composició  
La Comissió de Seguretat Radiològica de la Comunitat Valenciana estarà constituïda pels membres següents:  
1. Tindrà la presidència la persona titular de la direcció general de la conselleria competent en la gestió de l'acord d'encàrrec de funcions subscrit entre la Generalitat i el Consell de Seguretat Nuclear.  
  
2. Tindrà la secretaria un/a funcionari/ària de la subdirecció general competent en la gestió de l'acord d'encàrrec de funcions subscrit entre la Generalitat i el Consell de Seguretat Nuclear, designat/da per la presidència de la Comissió.   
3. Un o una vocal representant, amb rang de director/a general, de cada una de les conselleries que tinguen competències en matèria d'indústria, energia, sanitat, medi ambient, educació, agricultura, transports, prevenció de riscos laborals i coordinació de l'acció de l'Administració de la Generalitat.   
4. Un o una vocal representant de l'Administració General de l'Estat, designat/da pel/la delegat/ada del Govern en la Comunitat Valenciana».  
  
«Article 10. Periodicitat de les reunions  
La Comissió es reunirà, almenys, una vegada cada sis mesos en sessió ordinària i, amb caràcter extraordinari, quan la presidència ho considere necessari, per iniciativa pròpia o a instància d'un terç dels seus components».


Còpia Permalink ELI